CELEX: 62012CN0197
Language: et
Date: 2012-04-26 00:00:00
Title: Kohtuasi C-197/12: 26. aprillil 2012 esitatud hagi — Euroopa Komisjon versus Prantsuse Vabariik

21.7.2012   
            
            
               ET
            
            
               Euroopa Liidu Teataja
            
            
               C 217/7
            
         26. aprillil 2012 esitatud hagi — Euroopa Komisjon versus Prantsuse Vabariik
   (Kohtuasi C-197/12)
   2012/C 217/13
   Kohtumenetluse keel: prantsuse
   
      Pooled
   
   
      Hageja: Euroopa Komisjon (esindajad: F. Dintilhac ja C. Soulay)
   
      Kostja: Prantsuse Vabariik
   
      Hageja nõuded
   
   
               —
            
            
               kuna Prantsuse Vabariik ei seadnud üldise maksuseadustiku artikli 262 II punktides 2, 3, 6 ja 7 viidatud tegevustele antava käibemaksuvabastuse tingimuseks seda, et tasu eest reisijate vedamiseks või kaubanduseesmärgil kasutatavad laevad oleksid mõeldud avamerel navigeerimiseks, siis on ta rikkunud käibemaksudirektiivi (1) ja täpsemalt selle direktiivi artikli 148 punkte a, c, ja d;
            
         
               —
            
            
               mõista kohtukulud välja Prantsuse Vabariigilt.
            
         
      Väited ja peamised argumendid
   
   Komisjon väidab käesolevas hagis, et üldise maksuseadustiku artikli 262 II punktides 2, 3, 6 ja 7 viidatud tegevustele antud käibemaksuvabastuse tingimuseks ei olnud seatud seda, et tasu eest reisijate vedamiseks või kaubanduseesmärgil kasutatavad laevad oleksid mõeldud avamerel navigeerimiseks. See avamerel navigeerimise nõue lisati Prantsusmaa käibemaksunormistikku alles pärast seda, kui komisjon oli saatnud riigi ametiasutustele põhjendatud arvamuse. Üldise maksuseadustiku artikli 262 II punkti 2 käibemaksudirektiiviga kooskõllaviimine kaotas oma kasuliku mõju aga ametiasutuse vastupidise tõlgendusjuhise tõttu, mis avaldati pärast seaduse muutmist ning milles ei nimetata avamerel navigeerimise nõuet, mis ometi on seaduses ette nähtud.
   Komisjoni hinnangul ei saa ükski kostja poolt kohtueelses menetluses esitatud argument — eelkõige seoses käibemaksudirektiivi artikli 148 punkti a kitsa tõlgendamisega ja laevade avamerel navigeerimise nõude eriti kitsa tõlgendamisega — õigustada eespool viidatud direktiivi sätete eiramist. Mis puutub direktiivi 2006/112/EÜ artiklisse 131, millele Prantsuse ametiasutused viitasid, siis see ei saa õigustada maksuvabastuste kitsa tõlgendamise põhimõttest erandi tegemist.
   
      (1)  Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, lk 1).